अजगैन थाना क्षेत्र में रविवार देर रात शादी समारोह से लौट रहे कानपुर के घाटमपुर निवासी एक युवक की मौत हो गई जबकि दो लोग घायल हो गए। नवाबगंज प्रतिनिधि के अनुसार घाटमपुर थाना क्षेत्र के मिर्जापुर साढ़ निवासी अमर सिंह यादव (35) पुत्र देवी प्रसाद पास के गांव रानेपुर खेरवा निवासी राजेंद्र कुमार (32) और गयाप्रसाद (37) पुत्र नवल किशोर के साथ बाइक से गयाप्रसाद की ससुराल अजगैन थाना क्षेत्र के अनन्तपुर गांव आया था। शादी में शामिल होने के बाद रात करीब 12 बजे तीनों एक ही बाइक से वापस लौट रहे थे। लखनऊ-कानपुर हाइवे पर अजगैन थाना क्षेत्र में मुर्तजानगर के पास तेज रफ्तार कार ने पीछे से टक्कर मार दी। तीनों घायलों को जिला अस्पताल पहुंचाया जहां डाक्टरों ने अमर सिंह को मृत घोषित कर दिया। राजेंद्र और गया प्रसाद की नाजुक हालत को देखते हुए कानपुर रेफर कर दिया गया। अचलगंज प्रतिनिधि के अनुसार लखनऊ-कानपुर हाइवे पर आजाद ढाबा के पास सड़क पार करते समय अज्ञात वाहन की टक्कर से एक फैक्ट्री श्रमिक की मौत हो गई। साथी श्रमिकों के मुताबिक मृतक खूबचंद्र (40) गाजियाबाद का रहने वाला था। वह इन दिनों गहिरा स्थित निर्माणाधीन फैक्ट्री में काम कर रहा था। औरास प्रतिनिधि के अनुसार ट्रैक्टर-ट्राली पलटने से एक श्रमिक की मौत हो गई जबकि चालक और दूसरे श्रमिक की हालत गंभीर है। औरास थाना क्षेत्र के कुंअरखेड़ा गांव निवासी देवेद्र (26) पुत्र मिश्रीलाल भट्ठा श्रमिक था। रविवार देर शाम वह इसी थाना क्षेत्र के बयारीगांव में ईटा उतारने गया था। लौटते समय लखनऊ-बांगरमऊ मार्ग पर गोसवा गांव के सामने चालक अपना नियंत्रण खो बैठा और ट्राली पलट गई। ट्राली में बैठे श्रमिक देवेंद्र और शिवप्रसाद ट्राली के नीचे दब गए। सूचना पर पहुंची थाना पुलिस ने तीनों को स्थानीय स्वास्थ्य केंद्र में भर्ती कराया जहां उपचार के दौरान देवेंद्र की मौत हो गई।